Sagunt dóna a conéixer la tercera edició del Festival Fem(me) Dansa 2020
20 de febrer 2020

L'àrea d'Igualtat de l'Ajuntament de Sagunt, amb la col·laboració de la Fundació Bancaixa i la Xarxa de Municipis Protegits Contra la Violència de Gènere de la Diputació de València, dóna a conéixer la tercera edició del Festival Fem(me) Dansa, que forma part de la programació del 8 de Març. L'objectiu d'esta nova edició és crear un marc on es done a conéixer l'art de la dansa, visibilitzar les obres creades per dones i reivindicar l'espai artístic del sexe femení. A més, establir una relació entre la dansa amb altres disciplines artístiques com el teatre, el disseny i la música. El conjunt de les set representacions del programa es desenvoluparà des d’este 28 de febrer al 8 de març, de manera gratuïta.

  

Així mateix, esta nova edició perseguix generar un espai de trobada de diferents col·lectius artístics, a més d'ampliar l'oferta cultural de la ciutat de Sagunt i conformar un festival que puga tindre una continuïtat i puga anar creixent any rere any. Tot això, «**sempre amb un missatge feminista reivindicatiu de dansa creada i ballada per dones**», ha explicat la delegació d'Igualtat.

  

La programació del festival, compost per set representacions, preveu començar l'activitat el divendres, 28 de febrer, després de l'exposició de cartells del 8 de Març i de La Tira de Dones, amb la peça Before the storm de Natalyd Altamiro, que tindrà lloc a les 20.15 hores a la Casa de Cultura Capellà Pallarés de Sagunt.

  

Per al 29 de febrer, a les 19 hores, la Casa de Cultura Capellà Pallarés acollirà el programa de tres peces breus, la primera de les quals, a càrrec de Charo Gil Mascarell, és _Infinitamente Breve_, que representa el temps cíclic habitat per dos dones. Seguidament, la interpretació d’_Incom_, de la companyia Dunatacà, que trasllada la idea que la tecnologia ens acosta quan estem més lluny i ens allunya quan estem al costat. I, finalment, l'actuació de _Nunca me gustó el cuento de la lechera_, de la companyia (Re)voltes, que unix la dansa i text per a expressar el malestar de dos veïnes que s'adonen que estan multant per eixir a prendre el fresc.

  

Pel que fa al diumenge, 1 de març, la companyia Intra Dansa serà l'encarregada de posar en marxa l'espectacle _La pu(n)ta del iceberg_, que començarà a les 19 hores a la Casa Municipal de Cultura del Port de Sagunt. El divendres 6 de març, l'escriptora Lucía Baskarán presentarà el seu llibre _Cuerpos Malditos_, a les 20 hores en la Via del Pòrtic de Sagunt, i a continuació,  tindrà lloc l'actuació _Efecto Siam_, del Col·lectiu Sinpar, que expressa un debat mut sobre la restricció física del moviment i la seua implicació emocional.

  

Com a clausura del festival, el diumenge 8, després de la manifestació del Dia Internacional de la Dona i lectura del manifest per part de la coordinadora feminista del Camp de Morvedre, les persones assistents podran gaudir de la dansa _U_, d'Eva Bertomeu companyia de dansa, sobre les 13.30 hores en l'amfiteatre del Triangle Umbral del Port de Sagunt. Esta peça és un autoretrat actual d'una jove.

  

Les persones interessades a assistir a les peces de dansa a la Casa de Cultura Capellà Pallarés i en la Via del Pòrtic, han de reservar la seua entrada gratuïta per a estos espectacles cridant a l'Àrea d'Igualtat, en horari de matins, al telèfon 96 265 58 89.

  

![](/media/3zcaiyts/49_c_cartel-fem-dansa-2020.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/sagunt-dona-a-coneixer-la-tercera-edicio-del-festival-fem-me-dansa-2020/ "Facebook")
*   [](http://twitter.com/share?url=https://aytosagunto.es/va/actualitat/sagunt-dona-a-coneixer-la-tercera-edicio-del-festival-fem-me-dansa-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-dona-a-coneixer-la-tercera-edicio-del-festival-fem-me-dansa-2020/ "Linked In")
*   [](mailto:?body=https://aytosagunto.es/va/actualitat/sagunt-dona-a-coneixer-la-tercera-edicio-del-festival-fem-me-dansa-2020/)